
R E F E R A T

privind stabilirea cuantumului penalităţilor / zi 

în cazul întârzierilor în executarea contractelor de achiziţii publice de lucrări edilitare


Prin referatul  înregistrat cu nr. SC2006-004887 domnul consilier Ţoancă Radu propune  modificarea cotei procentuale prevăzută ca penalitate pe zi de întârziere în executarea contractelor de lucrări publice edilitare de 0,1% cât este în prezent, la 0,5% din valoarea contractului încheiat între firma câştigătoare şi Primăria Municipiului Timişoara.


Art. 23 , alin. 1 din Ordinul 1014 din 06 iunie 2001,articol pe care şi-a întemeiat domnul consilier propunerea sa, nu prevede un procent anume ce va fi aplicat pentru executarea cu  întârziere a contractelor de lucrări publice, acest procent se stabileşte, de către entitatea achizitoare prin documentele de licitaţie, respectiv caietul de sarcini.


Redăm art. 23 alin 1 din Ordinul 1014/2001: Penalităţi, daune-interese:
23.1. - În cazul în care, din vina sa exclusivă, executantul nu reuşeşte să îşi îndeplinească obligaţiile asumate prin contract, achizitorul are dreptul de a deduce din preţul contractului, ca penalităţi, o suma echivalentă cu o cotă procentuală din preţul contractului.

    (se precizează cota procentuală pentru fiecare zi/săptămână de întârziere, până la îndeplinirea efectivă a obligaţiilor)
Modificarea cotei procentuale  va fi inclusă  în documentaţiile de atribuire ( caietul de sarcini), cât si în toate contractele de achiziţii publice de lucrări edilitare ce se vor încheia după intrarea în vigoare a Hotărârii Consiliului Local.

Punctul de vedere al Direcţiei Edilitare este modificarea cotei procentuale prevăzută ca penalitate pe zi de întârziere în executarea contractelor de lucrări publice edilitare la procentul de 0,3 % din valoarea contractului încheiat între  firma câştigătoare şi Primăria Municipiului Timişoara pentru lucrări edilitare.
 Fundamentarea propunerii, este faptul că majorarea la 0,5% din valoarea contractului încheiat între firma câştigătoare şi Primăria Municipiului Timişoara a penalităţilor ar conduce la folosirea excesivă de către firma câştigătoare a altor clauze din contract (forţa majoră,sistare lucrări timp nefavorabil…),ceea ce ar conduce la prelungirea perioadei de execuţie a lucrărilor edilitare. 

